정조 12년
戊申九月二十日辰時上御誠正閣大臣備局堂上引見入侍時領議政金致仁右議政蔡濟恭行副司直金華鎭戶曹判書徐有隣右參贊鄭好仁禮曹判書李在簡行副司直李柱國尹蓍東吏曹判書鄭昌順兼都承旨沈豐之刑曹判書李秉模行副司直沈頤之徐有大開城留守李致中行副司直李在學江華留守尹承烈吏曹參判洪秉纘行副司直金持默行副護軍趙心泰副校理安策右副承旨金履正假注書李貞運事變假注書金初燮記事官李相璜金粗淳以次進伏訖致仁等曰霜寒稍緊此時聖體若何上曰一樣矣致仁曰王大妃殿氣候若何上曰一樣矣致仁曰惠慶宮氣候若何上曰一樣矣上曰左相如已入來卽爲入侍賤臣承命出與左議政李性源偕入進伏上曰卿之箚引無乃太過乎性源曰臣非敢過引也臣待罪重任以後曾無一事之建白而如此小事尙致人言之來他尙何說乎伏見批旨下者誠未格天不賜允許繼有入參賓對之命惶悚之極顚倒入來矣上曰過矣宋載經疏則不必深看而至於臺疏亦不過就事論事何足如是深引耶致仁曰宋載經不過自服之疏臺疏亦無關係則不必箚引之事也濟恭曰箚引則誠過矣上曰李祖源事臺疏雖不允從而何以處之則爲當耶致仁等曰李祖源則是一路都差使員也御路若有頉處則可當其罪而差使員中旣有船艙名目則此不必當其罪故臣等之不爲請罪者此也性源曰臣之至親有此犯科而置以不論以致倖免誠惶悚矣上曰旣有臺言則其在廉防宜有曲諒之道矣濟恭曰聖敎允當顧今秋務方殷卽許遞改似宜矣上曰水原府使李祖源改差其代今日議薦待下批當日辭朝出榻敎上曰北民事誠可悶矣旣有海路商船湊泊則或可爲聊賴之資而不至於運穀之境耶雖當運穀只運西穀而不至運南穀則亦幸矣致仁曰關西免歉而已關東亦然若豐稔之處則只是嶺南而已南北交濟倉穀數雖多而其足用與否姑未可知若或有不足之患則浦項倉濟民倉穀可以入送矣運穀之弊雖不可不顧而若畢竟當運則豫爲區劃然後可免臨時窘急之弊此則待道臣狀聞可以議處矣上曰旣有海路則運穀之道似不甚難矣濟恭曰臣於己丑年待罪北藩時南關交濟倉穀船運北關而守令中定差使員以爲照檢故果無事護去矣致仁曰南穀北運則難而北穀南運則易矣上曰平安道穀則當自何邑越去耶性源曰隣近邑是寧邊陽德順天等處而不過隔一嶺故越去之道誠便易矣第西民則以渠邑穀物之越去不無民怨云矣上曰人情似然矣性源曰聞高原倅之言則道臣已發南巡而定平高原永興三邑民口一百三十餘名已爲救急以營還推給云民事之急卽此可知矣北路之茂山南關之長津最爲稍勝故饑民之流入居多兩邑之民亦不能堪云矣至於鏡城富寧慶興等邑則目下所見已至難支云矣且兩玉堂外補之後北民尤爲難便云蓋以歉歲穀物易致有力守令之不爲出境故也此亦出哀痛之意也致仁曰耳麥牟麥所捧之數不過千餘石云此是十分之一而此後則更無可捧之道云矣濟恭曰小臣之意則關以南使監司主之關以北使監賑使主之則庶爲接濟之道矣在咸興之監司其何以管攝於數千里外賙賑之政乎此則必不成之事也聖意雖在於省弊而其在慰滿饑民之道恐不可不送矣蓋評事是監營下官雖有所見不可與監營相較而至若監賑使則觀聽聳動各邑震悚自可修擧至於運穀狀啓之際亦無遲滯之患矣堂上中擇差以送則似宜矣上曰今評事纔過一見其面或不無憒憒之慮耶性源曰爲人則自是謹愼而但於吏事未知其鍊熟矣上曰此事誠難矣向筵酬酢領相則以爲不可送監賑使而左右相則以爲當送於斯二者當從何說耶致仁曰臣之何日筵奏亦非有適莫而發也監司命令若難遍及於南北則亦豈無闊狹之道耶上曰通一路設賑然後始送監賑使自是前例抄出其年條然後前後遇災之淺深亦可知矣申應顯李在學二人外無送監賑使之事乎致仁曰二人外似無之矣有隣曰申應顯則非監賑使而乃御使也上曰御史廉察被災緩急出沒往來則旣無廚傳之弊比之監賑使亦可謂省弊矣若欲送御使則分等後當卽送乎性源曰事當早送矣濟恭曰北民入冬尤難支開春以後則旣有海路故少勝於冬云矣上曰待分等狀啓可以決之矣上曰向以北評事事傳敎汎然呼書未及照檢而見者錯認以評事執一路黜陟之權者然故追後改下矣備局行會亦改之耶致仁曰臣等則有以知聖意之所在矣性源曰臣於待罪北藩時流民所過各邑行關使之接濟壯丁則雖或不與而老弱則無有見漏今當此年尤宜董念此雖非自廟堂行關之事而有司堂上以書往復道臣用此例爲之則似好矣致仁曰無論彼道此道同是國家之民庶則在長吏之道似當接濟矣上曰此當出擧條申飭乎致仁曰此則自下知委似好矣上曰今年綿農大體歉歲云矣致仁曰湖西三十四邑之納以純錢誠爲大惠矣性源曰海伯之請一路絶錢誠太過矣上曰廟堂回啓非不好也而爲其民弊不得已許施矣海伯事則果不免率爾矣致仁曰在道臣之道事當詳探更啓而旋卽狀聞殆同朝令而夕發誠可怪也上曰左相何不善諭以送乎性源曰不得從頌相見且無問議之事故未及言之矣上曰兩南則預爲商量其分數可也上曰海西有大同木之上納者乎有隣曰兩西若干有之矣上曰長山以北代錢可也長山以南之亦爲代錢誠無意義此是奉使之臣不善擧行致有書啓之覆奏雖異於特敎而在於丙申正月間便是先朝末音故不忍改之矣致仁曰若是大關係者則不可不改而旣是不多之物則今難猝改者誠如聖敎矣致仁曰近來上言之弊猥屑轉甚雖如往訴於秋曹京兆之類必皆上瀆天聽堂陛之不嚴誠非細故此固臣等平日不能飭勵之罪而喉院亦不可無責自今四件事凡係猥濫者令政院一一揀拔以杜法外希覬之習有不可已也濟恭曰上言設施之法蓋欲使有冤莫伸者有呼籲之路也非切悲初急之情安敢瀆擾天聽乎近來人心澆濫倖門日滋雖可呈法曹可訴營邑之事無不爲上言之計而至於干恩尤屬不美第緣喉院拘於私囑不能牢却聖朝過於如傷或多許施以故所謂上言逐歲增加今則便成風俗此亦堂陛不嚴之一段此後則另飭政院苟非法式所許之事一竝拔去俾絶倖望斷不可已矣上曰更爲出擧條申飭政院可也上曰上言之規自列聖朝已開此路至於先朝又設申聞鼓而貢市民人召見詢瘼採察民隱者靡不用極而紀綱之嚴則自如也今則上言漸多其弊至於猥屑予則謂此可責之於卿等者也顧今上自大臣卿宰下至方伯守宰一以要譽爲事而其害甚於貪婪矣當此之時防民之言欲使怨歸於上卿等則不能杜此等之弊而使予行刻迫之政乎群下如有任怨者則豈如是乎致仁曰承此下敎孰敢不飭勵乎上曰李基敬事可謂善成矣其罪不載於丹書其名不出於鞫案則到今豈有可礙之端乎致仁曰此不過載於蒙放秩則宜有蕩滌之道聖敎誠允當矣濟恭曰李斗三本罪之宜伏刑章俄已陳達其孫之敢爲上言固萬萬痛駭而上言中自稱則敢曰幼學斗三則敢稱以枉死渠若有嚴畏朝廷之心安敢放恣之至此乎臣於獻議中欲及之而較本事猶爲枝葉故姑置之矣今則言端已發終不可隱忍其無嚴之罪若不嚴繩其可曰國有紀綱乎吏曹判書鄭昌順曰其上言之猥越不但自處幼學取稱冤死而已末端辭語尤極無嚴至請廓揮乾斷隱然有仰請獨斷之意如渠孤雛逆孽輕蔑朝廷若是無忌苟有一分嚴畏之心安敢乃爾臣於回啓已請嚴處而此不可尋常處之矣上曰右相所奏然矣吏判言亦好渠何敢直請獨斷乎依卿等所奏各別嚴處可也出擧條上曰李斗三事右相收議則頗嚴矣致仁曰臣則未知其關係之何如故無以臆斷矣上曰大元帥之說有何明證耶濟恭曰賊關以大元帥書之而渠乃手自着名則更有何辭之可以發明乎臣之父祖居在鄰邑故其時奔問且有上疏而斗三梟首之說臣自幼時已聞之矣其孫之上言前後凡七次若不嚴繩則來頭又將不知爲幾次矣安有如許猥濫者乎上曰枉死云云之說予則猶不深看而至於廓揮乾斷四字予固見之而駭然矣吏判所奏可謂明透蓋渠意知該曹回啓之必不許施故有此四字云云誠萬萬無嚴矣第其本事則其時以訛傳訛者多渠或不知裏面亦似無怪矣且此非渠之做出也其時名碩亦或有言之者矣昌順曰旣自渠手署名則此是斷案此而不信反以其後名碩追傳之言爲證據乎大元帥三字是何等關係而渠豈有不察而署名之理乎臣則謂不但名碩之言雖使聖賢言之亦不可信也上曰昔在先朝旱災審理時亦有鄭熙普伸雪之事斗三之所坐雖如此吏判之言則可謂甚言之之辭也其時波蕩之中署名僞帖者或不至死僞關與僞帖亦何有異哉上曰宮人墨世戚屬之上言極爲猥屑矣渠以奉祀物力之不足有此瀆聽朝家當給料乎當以員役承傳乎大抵關於此義理者予必欲無憾而收錄之道亦當見事面之如何如此上言初不成說廟堂回啓當以何辭爲之乎承旨之入奏可謂不識大體矣致仁曰墨世事誠極感歎而朝家旣已族閭且令給復奉祀則至矣盡矣而此外又望生成之澤云者誠萬萬猥屑矣致仁曰趙鎭宅情理之矜惻自上已俯燭臣不敢更達而聞方過葬還配病勢沈篤不無生行死歸之慮云是尤愍然向來堂箚之時渠則晩到於寫箚垂訖之後無所參論與鄭萬始無異而萬始則特命區別鎭宅則未免被調處分似或不均合有參量之道矣上曰卿旣以趙鎭宅之不參聞無異於鄭萬始爲奏則區別之際一爲一否雖近斑駁而及其登筵迭奏也其中二三人元無指的侵逼之言而獨未蒙區別得無反涉於斑駁之嫌乎且其投竄之擧出於爲世道爲世臣之深長慮則鎭宅之情理非不可矜事實雖亦如許追後區別當乎否乎卿等各陳意見可也性源曰日前領相以趙鎭宅事抵書於臣故臣亦聞之矣不但其情理可矜本事之無所參論果一般則宜有區別矣濟恭曰臣則意以謂行譴諸人之中趙鎭宅以情理之絶矜獨爲放還則不無斑駁之患矣今聞首相所奏不爲與聞旣與鄭萬始同則以此見原似不爲無名矣致仁曰臣之所奏非全爲其情理病勢也其無參聞於締箚之時者彼此惟均而罪則不同實有關於朝家刑政故敢達矣上曰領相旣以不與聞有分明聞知者云到今大臣之言不可不信然則依爲之出擧條上曰故相皇甫仁不祧事左右相則以爲當許而領相之獨以爲不可何也致仁曰不祧之例功臣忠臣亦自有異至於金宗瑞不祧之事則其神主得之於白岳山下事涉稀異故金判付請依成三問例爲之而至於皇甫仁則數百年之後更造神主者豈非猥屑之甚者乎此而不防則倖門希覬之習漸長矣濟恭曰旣有金宗瑞事故臣意則似當援例爲之矣上曰右相之收議如此故或意其神主之尙左矣須使禮堂問之稟于政院可也致仁曰此非可問之事也若問之則徒增其紛紜而易致防限之蕩然矣致仁曰臣聞僚相筵奏以爲臣不造朝則不參次對爲辭云以臣病狀實無數數登筵之望僚相旣不欲獨入次對則廟謨有叢脞之憂病國妨賢罪無所逃尤豈非惶悶者乎惟望體諒之恩矣上曰左相之言雖如此豈無勉出之道乎今日見卿諸節勝於所聞亦幸矣性源曰臣本生疎加以神識昏昧雖欲殫竭而實無自力之望領相以此陳懇臣之不安尤倍於領相矣上曰卿之難强之時右相亦可以啓勞矣致仁曰取見刑曹草記則以爲金川居民曺以慶等擊錚原情內渠等身役所納三軍門保米定式不過六斗而以十餘斗米不能當六斗之納歲登則以六七兩貿米歲歉則蕩財傾産依年前長湍民人例以錢代納云而事係民隱令廟堂稟處爲辭矣三軍門保米實係窮民之苦役其所稱冤言雖或過實則無怪然而所謂長湍之例卽繡衣書啓覆奏定式而至於畿甸外他道則不許變通者蓋以軍門無此保米則無以成樣故也草記內辭緣置之保米捧上時各別嚴飭俾無如前過濫之意分付各該軍門何如上曰依爲之出擧條致仁曰頃因右通禮禹禎圭疏陳冊子嶺南布産邑以本色上納便否問于道伯狀聞後稟處事命下矣卽見慶尙監司金光默狀啓則以爲咸陽居昌山淸安義等四邑本以峽邑專尙麻農納布則易而辦錢則難法典定貢亦是麻布更申舊制許令純布實爲峽氓曠絶之恩至若陜川三嘉雖非從前納布之邑旣入原疏所論之中兩邑民情皆願納布一體定式實合便民之政而變更土貢事體至重有非自下仰請者請令廟堂稟旨分付矣頃以本邑上納便否特問於道臣者蓋慮其有民隱也今道臣狀辭旣曰無論豐歉納布則易辦錢則難純布之請其來已久云則四邑民情之同然可知況大同定貢本是麻布云咸陽居昌山淸安義錢布參半之規自今除之定以純布永爲恒式陜川三嘉民願納布旣與四邑同則不必以非從前納布之邑强令分之或布或錢一從其願似宜以此分付何如上曰右相之意何如濟恭曰道臣狀啓旣採民願首相覆奏亦合事宜依此許施似好矣上曰依爲之出擧條致仁曰頃以金海明智島鹽利屬營門屬本府便否發關該道條列馳啓之意筵稟分付矣卽見慶尙監司金光默狀啓則枚擧金海府使羅忠佐牒呈以爲鹽利一事爲弊之端救弊之道前後道臣業已屢次陳聞荐承成命今不必覶縷而大抵䔉倉之或屬別將或屬本府旋卽革罷竟付臣營者非直爲虛錄逋欠之端而已各營鎭各衙門之或廉價勒貿或無價橫奪使島民失利呼冤之弊有非別將本官所可禁遏歸屬臣營以後亦安保其永無弊端而第其彈壓之勢少戢侵困之政島民業作稍安於別將本官句管之時鹽氓等仍舊之願似或出此而邑報未到之前兩島鹽民成群來訴皆以屬府爲不便目下民情旣如此則恐莫如仍舊屬營之爲愈請令廟堂稟旨分付矣前後䔉倉之或屬別將或屬本府畢竟付之於營門者蓋以島民失利呼冤之弊也今以道臣狀辭見之屬彼屬此便否昭然邑報民情皆願仍舊云依前擧行之意分付何如上曰依爲之出擧條有隣曰昨日以信蔘價區處事依下敎問議于領相家而左右相家則緣日暮未及問議矣三大臣今皆登筵下詢處之何如上曰諸大臣之意何如致仁曰臣擬以此事陳達於今日賓對下詢先及矣信蔘價米已盡作錢入送江界云信使行期差退的實則到今事勢旣不必以蔘徵捧徒致藏置之難便又不可以錢逢授反作民間之欠逋且以蔘納者以錢還納則民情亦當樂從臣意則未及上納蔘價錢分付江界府別儲一庫典守之道自巡營另加約束犯手者繩以贜徫壇貸者坐以重罪俾待來頭信使之行恐似得宜矣性源曰信使行期旣已差退則不必捧蔘令本府以錢還捧着意儲留以待前頭需用之時似好矣濟恭曰蔘價旣已入送江界則想必盡數散給今若以信使差退許令仍置民間待時捧蔘則今日用錢之喜已屬過境他時納蔘之苦殆若無價此民情之所難免而四五年之後受錢之民安知無流亡絶戶則懲隣懲族又能難免不若及今還捧其錢以爲後日之用而江州之距監營程途絶遠不當更爲輸致以生別弊姑令留置本府嚴其典守之法則從長區處恐無過於此矣華鎭曰蔘價之久儲生蟲勢所必至臣於年前待罪度支時見庫儲中有信蔘條餘存者二十斤擧皆蠹傷將作空棄之物故出給蔘契使之定年限備納矣今此信蔘之已捧者勿爲如前封置每以當年新捧鱗次換用則蠹傷之患非所可慮至若蔘價錢之旣散還斂恐致民情之驛騷儲留本邑難免官屬之虧欠臣意則每年貿蔘價之入送江界者例不下三萬四五千兩與其還已散之錢無寧姑置例給之價數年計減則似或爲公私兩便之道矣有隣曰江界事如是區處便同移拖此則自當限年擧行而至於關西中山及關北道內卜定未及上納蔘之價本錢穀間亦令各其監營照數儲留以待來頭需用之時恐合事宜一體分付何如上曰依爲之出擧條有隣曰敗船拯劣米之待秋成收捧翌年上納自是規例而間値歉歲特蒙蕩減之恩所餘無多自臣曹前後關飭不啻屢度而外方營邑尋常看過慢不薰督一年二年因循稽納揆以事體極可駭然今則三南畿甸俱爲大登際此民力稍裕之時便宜收殺在所不已各年條拯劣與未拯米太一一收捧趁未凍上納而至若漕運處則待明春添載上送之意出擧條嚴飭諸道何如上曰依爲之出擧條在簡曰近年以來各道漁鹽船稅報頉日至新現絶少歲入漸就減縮將至於莫可收拾之境沿邑守令不念事目之至重全無句檢之實效因循玩愒一任奸民之隱漏吏輩之舜弄事之可駭莫此爲甚今審式年改案之時海民休戚公稅加減全在於差員之勤慢檢船差員必以守令中綜核剛明者各別擇差使之遍歷各浦躬到隱僻一一査櫛可頉可錄無一遺漏或增或減毋或差誤俾無虛實祖蒙之弊改修都案趁限上送後發遣本廳郞廳抽栍摘奸如有執頉處則當該守令各別重勘之意預爲嚴飭何如上曰依爲之出擧條昌順曰頃因大臣所奏陵別檢如値承文參下苟簡之時姑以直長差出事定奪矣目今新榜尙未揀擇參下甚爲乏人此後別檢窠當以直長差代而事係官方敢此仰達矣上曰依爲之出擧條柱國曰中旬時鄕軍與待年軍初無應試之規而今番則幸行後中旬設行故隨駕待年軍及鄕軍使之一體應試而有謬例者敢此仰達矣中旬時一營所屬盡爲參試只別抄別武士騎士各邑軍兵施賞入錄於賞單中諸將官與敎鍊官別軍官勸武軍官本廳軍官出身軍官等屬頒賞後初不入錄於當單中旣已一例施賞則啓單中或入或不入恐涉如何此後則一體書入何如上曰領相之意何如致仁曰凡事固當遵例而此則不然許多賞木之不爲上聞自下私施事涉未安此後則一體入錄於賞單中似宜矣上曰依爲之性源曰臣意則本營曾前謬例亦似有所以然矣濟恭曰將臣旣以中旬賞格事有所陳達臣亦有可以仰陳者矣故相臣李浣以訓將之任薦授故判書柳赫然及聞訓局設中旬而入格者多賞木比前倍加軍情頗欣欣歎曰柳赫然亦如是耶試才必峻考然後賞格不多賞格不多然後中旬數行中旬數行然後技藝精鍊今以慰悅之故賞木優加此不峻考之致也從此中旬之法必多曠闕技藝之鍊必不如前云矣近日各營以射力之乏不設中旬已有年所故相當日之言如見今時之弊矣此實將臣之所不可不知者也上曰卿言亦可謂知大體誠大臣之言矣出擧條心泰曰臣營中旬賞格木貸用事雖已蒙允其所還報之道不可不及今拮据而以臣營樣雖些少財力措備甚艱臣營明年正月所受添餉條關西小米一千石若得預受趁今發賣推移取用則無損於添餉有補於賞木而此不過數朔預下者故敢此仰達下詢大臣而處之何如上曰大臣之意何如致仁曰摠使以添餉小米預下之意論報備局而無例之事不可擅許故纔已防題矣性源曰預下則有弊以兵戶曹言之雖一二朔預下亦一切防塞矣濟恭曰兵戶曹百弊皆由於預下二字摠帥所請雖曰不過三四朔引用此規一開後弊難防恐不可許施矣上曰右相之言出於深遠之慮依爲之出擧條秉纘曰臣於待罪松留時以餉穀耗條中大米則不足於應下者近百石而豆太則有餘今年適値禾穀之登熟趁此捧糴之時以豆太依準折量宜換作大米則於餉穀無所損在支放大有益故欲爲狀請而未果矣時留守亦又入侍下詢大臣後使之狀聞處之恐合事宜矣上曰大臣之意何如致仁曰準折換作有益無損前留守旣有仰請恐合許施而擧條啓下則無所事乎時留守之更爲狀聞矣上曰依爲之出擧條有隣曰時御所慶熙宮文昭殿碑閣以下各處所例於九月內奉審修改而有難循例爲之追後擧行何如上曰依爲之出擧條心泰曰臣營中旬今月晦前當設行而姑未知得中多寡之如何則賞格木限二十同預先措備然後可以施賞而臣營素乏木布儲留且値綿貴之時亦無貿備之道兵戶曹各軍門儲留中二十同姑先貸用追後貿償恐合事宜敢此仰達矣上曰大臣之意何如致仁曰二十同雖似過多此不過一時貸用其在共濟之義使之隨力相資未爲不可矣性源曰此係共濟之義自下推移貸用恐無妨矣濟恭曰本廳中旬時貸用賞木從前還報想必有前例今亦依所奏施行恐無不可矣上曰依爲之出擧條上曰左承旨入侍賤臣承命出與左承旨李時秀偕入進伏上曰同副承旨與下直守令入侍賤臣承命出與同副承旨李敏輔東萊府使金履禧扶安縣監李羽晉偕入進伏上曰下直守令進奏職姓名可也履禧進奏上曰聞屢典州郡不免食貧云予庸嘉之故邊門重地有此委卑須善爲之也羽晉進奏上曰此人則必善於吏事矣上曰興陽是弊邑必得剸理之才然後可責實效金聖準未知其人之如何不可無改差之道矣命書傳敎曰政官牌招開政上曰在外興陽縣監改差今日政擇差待下批當日辭朝出榻敎命退諸臣以次退出